**Татар гомуми белем бирү оешмаларында укучылар өчен татар әдәбиятыннан олимпиада сораулары җаваплары**

**(муниципаль тур, 2021-2022 уку елы) 11 нче сыйныф**

**Максималь балл – 50**

1. Әдәбият теориясенә караган бирем (21 балл).

Әсәр сюжетның элементларын санап чык, аларны аңлатып яз. Фатих Хөснинең «Йөзек кашы» әсәре мисалында сюжет элементларын күрсәт. (Сюжет исемен атаган өчен 1 балл (алар 7), һәркайсын дөрес аңлатканга 1 балл, димәк 7 балл; әсәр мисалында дөрес күрсәткән өчен 1 әр балдан 7 балл)

**Пролог** – әсәрдә сөйләнәчәк тарихтан элек булган вакыйгаларны сөйләү.

**Экспозиция** – конфликтны барлыкка китерүче сәбәпләр, геройлар, вакыйгалар барачак урын белән таныштырып кую. (Айдар, гаиләсе, аның авылдашлары, Вәсилә белән тагыныштыра)

**Төенләнеш** – конфликтның барлыкка килү урыны. (Вәсилә Айдарга алма ыргыта, Госманның моның белән килешәсе килми.)

**Вакыйгалар үстерелеше** – конфликтның үсү-үзгәрүе. (Госман белән Айдар сабантуйда ат чабышында катнаша. Госман Айдарның атына, Айдар Госманның битенә камчы белән суга)

**Кульминацион нокта** – конфликтның иң югары ноктасы. (Айдар туй ясый, Госман Айдарның кәләше Вәсиләгә яла яга. Айдар Вәсиләне калдырып авылдан китеп бара.)

**Чишелеш** – конфликтка нокта куелу, аның юкка чыгуын яки чишелә алмаслыгын күрсәтү. (Айдар сугыш кырында Госманны очрата, аның хыянәтче булуына ышана.)

**Эпилог** – соңгы нәтиҗә, геройларның әсәрдә сурәтләнгән вакыйга - хәлләрдән соңгы язмышлары турында хәбәр итү. (Автор Вәсилә белән очраша, әсәр камаулы композиция ярдәмендә тудырылган.)

1. Укылган әсәр турында фикерләү (16 балл)

Муса Җәлилнең «Табут» шигырен хәтереңә төшер һәм сорауларга җавап бир.

а) «Табут» сюжетлы шигырь була аламы? Ни өчен? Дәлилләп бир.

**Муса Җәлилнең «Табут» әсәре сюжетлы шигырь була ала. Әлеге шигырь юмористик вакыйганы сюжет буларак оештырган әсәр һәм шул вакыйгага мөнәсәбәтле туган хис-кичерешләрне сөйли.**

б) Шигырьдәге каршылыкларны билгелә?

**Картлык һәм яшьлек; өметсезлек һәм өмет; яшәү яме һәм үлем; һ. б.**

в) Шигырьнең идеясен аңлатып яз. Ул нинди геройлар ярдәмендә ачыла?

**Матурлык, күңел җылысы, бер җылы караш һәм юмор хисе яшәү көче бирә, өмет өсти, үлемне кичектерә. Фарук һәм яшь кызның әңгәмәсе мисалында ачыла.**

г) Фарук картның табут ясатырга баргандагы һәм яшь кыз белән очрашканнан соңгы хис-кичерешләрен кузаллап тасвирлап яз.

**Фарук картның табут ясатырга килгәндә язмыш белән килешүе, үлемне тыныч, гадәти итеп кабул итүе, күңел төшенкелеге, өметсезлеге һ.б кичерешләре ачыла. Яшь кыз белән очрашканнан соң авыр тойгалардан арына, аның шаянлыгына мут җавап биреп, тормышка өмете, яшәү дәрте уяна.**

III.Тестларга җавап бир(3 балл).

1.Күрсәтелгән әсәрләрнең авторларын әсәр исеме белән янәшә язып куй(1 балл).

а) «Таң вакыты» – **Сәгыйть Рәмиев**

б) «Көз» – **Гаяз Исхакый**

в) «Галиябану» – **Мирхәйдәр Фәйзи**

2. «Яшь йөрәкләр» әсәренең авторын билгелә (1балл).

а) Ибраһим Гази

б) **Галимҗан Ибраһимов**

в) Габдулла Тукай

3.«Идел» әсәренең жанрын күрсәт (1балл).

а) поэма

б) дастан

в) **повесть**

I**V**.Иҗади бирем (10 балл) «Ни сәбәптән җир йөзендә тәнгә – мунча, җанга – юк?!» Габдулла Тукайның әлеге шигырь юлларын эпиграф итеп алып, «Күңелеңә кер кунмасын дисәң...» дигән темага инша яз. Бирелгән мәкальләрне тиешле урында файдалан.

*Күңелнең ак булса, намусың саф булыр.*

*Күлмәкне яңа вакытында, намусыңны яшьтән сакла.*

*Ак күңелнең аты армас, туны тузмас.*