**Татар гомуми белем бирү оешмаларында укучылар өчен татар әдәбиятыннан олимпиада сораулары җаваплары**

**(муниципаль тур, 2021-2022 уку елы) 7 нче сыйныф**

**Максималь балл – 53**

1. Лирик әсәргә караган биремнәр (24 балл).

***Мине шагыйрьлектә мәңге тугры ит, Тәңрем;***

***Шунда гына күңелемнең бөтен теләк-омтылышы.***

1. Бу шигырь юлларының авторын һәм шигырьнең исемен язып куй (4 балл).

*Авторы*: **Габдулла Тукай**, *шигырьнең исеме*: **Милләткә**

2.Әлеге шигырьдә лирик герой нинди хыялы, максаты турында сөйли? Җавабыңны биш-алты җөмлә белән яз (6 балл).

**Шигырьдә лирик герой бар гомерен шагыйрьлеккә багышларга, гомере чикләнгәндә дә шагыйрьлек данын югалтмаска тели. Аның бар теләге-омтылышы тырышлыгы бушка китмәү, милләтенең аның халыкы өчен булган тырышлыкларын аңлавы, аңа илтифат күрсәтүе. Үзе үлгәнннән соң да халык күңелендә исеме яшәү, халыкның аның мәхәббәтен бәяләүе лирик герой өчен зур бәхет булачак. ул шуны өметләнә, шул хакта хыяллана да.**

3. Шигырьдә лирик герой хисләренең сәбәбен күрсәт (4 балл): **милләтенә булган чиксез ярату, мәхәббәт.**

4. Шигырьнең төп идеясен язып куй (5балл): **иң зур бәхет – үз милләтеңә хезмәт итү һәм милләтнең аны югары бәяләве.**

5. Бу шигырь лириканың кайсы жанрына карый? (5 балл). Җавабыңны яз: **гражданлык лирикасы**

II.Эпик – әсәрләргә караган биремнәр. Үзең теләгән **бер вариантны гына** сайлап эшлә (16 балл).

**I вариант**

*Бераз баргач, уң якта бердән чытырдаган тавышка сискәнеп китеп, куркуыннан кире чабарга башласа да,чыпчык очып чыкканнан агач яфрагы гына чытырдаган икәнен белгәч, тагын кире килде. Әнисе аны җен-пәри юк икәненә ышандырган булса да, бакча эчендә бүре-фәлән булуы мөмкинлеген ул исеннән чыгармый иде. Чөнки ул бакчаның кайларга-кайларга барып чыкканын белми, бары бу юлның озакламыйча бер чәчәклеккә чыгачагын, ул чәчәклектә чәй эчәр һәм утырыр өчен урыннар барлыгын гына белә.*

1.Әлеге өзек нинди әсәрдән алынган? Аның авторы кем? (4 балл).

Әсәрнең исеме: **Яшь ана**, авторы: **Нәҗип Думави**.

2.Әсәрнең төп герое кем? (2 балл): **Заһидә**

3.Бу әсәр нинди жанрга карый? (4 балл) **Хикәя**.

4.Әсәрнең жанрына хас үзенчәлекләрне аңлатып бир (төшенчәгә аңлатма яз) (6 балл).

**Хикәя – кече эпик жанр. Катлаулы булмаган вакыйганы, кешенең билгеле бер сыйфатын ача. Катнашучылар сан ягыннан чикләнгән була. Тормышның аерым бер мизгелен генә сурәтли. Автор тел бизәкләренә, символларга, тәэсирлелеккә игътибар итә.**

**II вариант**

*Хәзер инде көймә булдыксыз, кызганыч ябалак кебек түгел, йөрәкле карчыга шикелле матур һәм сөйкемле күренә иде. Көймәдәге егетләр дә көчсез һәм йомшак тараканга түгел, гайрәтле үткен кырмыскаларга охшый иде.*

*Гөрләвек дулкыннар арасында зирәк кош кебек оча-калка килгән көймә, көчле бер дулкын селтәве белән кырыйга үрләшеп, шып итеп туктады. Арттан килгән дулкыннар да инде аны кузгатып ала алмый иделәр.*

1.Әлеге өзек нинди әсәрдән алынган? Аның авторы кем? (4 балл).

Әсәрнең исеме:**Акчарлаклар**, авторы: **Шәриф Камал**

1. Әсәрнең төп герое кем? (2 балл). **Гариф**

3.Бу әсәр нинди жанрга карый? (4 балл) **Повесть**

4Әсәрнең жанрына хас үзенчәлекләрне аңлатып бир (төшенчәгә аңлатма яз) (6 балл).

**Повесть – эпик жанр. Хикәядән күләмлерәк, анда вакыйгалар, геройлар язмышы тирәнрәк, киңрәк ачыла. Сюжет сызыгы тармаклы, проблемалар да катлаулырак. Вакыйгаларның урыны һәм вакыты да киңрәк колачлы булуы белән характерлы.**

III.Тестларга җавап бир (3 балл)

1.Күрсәтелгән әсәрләрнең авторларын әсәр исеме белән янәшә язып куй (1 балл).

а) «Сандугач һәм чишмә» – **Муса Җәлил**

б) «Шундый минем туган ягым» – **Роберт Миңнуллин**

в) «Имче» – **Рабит Батулла**

2. «Беренче театр» әсәренең авторын билгелә (1балл).

а) Ибраһим Гази

б) Әхмәт Фәйзи

в) **Галиәсгар Камал**

3.«Идегәй» әсәренең жанрын күрсәт (1балл).

а) поэма

б) **дастан**

в) баллада.

IV. Иҗади бирем (10 балл).

«Чын дуслык нинди була» дигән темага инша яз. Фикерләреңне Һади Такташның «Мокамай» һәм Галимҗан Ибраһимовның «Кызыл чәчәкләр» әсәрләрендәге геройлар язмышы ярдәмендә дәлиллә. Бирелгән мәкальләрне урынлы итеп куллан.

*Дуслык – зур байлык.   
Кош канаты белән, кеше дуслык белән көчле.*

*Дус дус өчен мал бирер, яу килгәндә җан бирер*.